ועדת החינוך, התרבות והספורט, כנסת 16, פרוטוקול מספר 487, 2005-08-24 10:00

אברהם פורז: בוקר טוב, אני מתכבד לפתוח את הישיבה.

אברהם פורז: אני רוצה להסביר את ההתפתחויות שהיו מאז הישיבה הקודמת בנושא זה; בישיבה הקודמת רציתי לשמוע את עמדתו של שר האוצר ושל משרד האוצר בשאלה העקרונית של תשלומי ההורים.

אברהם פורז: האוצר עדיין לא חושב שזה מס, הם חושבים שזה קניית שירותים, אך ניסיתי לבוא בדברים עם שר האוצר, היתה לי שיחה עם שר האוצר דאז בנימין נתניהו.

אברהם פורז: העליתי את העניין בפני קובי הבר, ולאחר שנתניהו התפטר, העליתי את העניין עם השר אולמרט.

אברהם פורז: ביקשתי מהם לבוא לכאן ולתת לנו משנה סדורה, מה הם חושבים שיש לעשות בעניין.

אברהם פורז: הם חושבים שתשלומי הורים הם קניית שירות, הם רואים בו דבר חיובי חינוכית כי ההורים מעורבים בקורה בבית הספר, והתשובה הקלאסית שלמדינה אין כרגע משאבים לממן זאת מכספיה.

אברהם פורז: הם ביקשו ממני לא ללכת בעקבות ועדת לנגרמן, שהמליצה שזה ימומן על-ידי הביטוח הלאומי, וזה נובע מהמדיניות הכללית של האוצר, שבסוגריים, אני מסכים אתה, שכסף לא צריך להיות צבוע, כי הצרכים משתנים וצריכה להיות גמישות.

אברהם פורז: קובי הבר אמר לי: אם צריך לממן את זה, נעשה זאת מתקציב החינוך, אך לאו דווקא באמצעות סכום ייעודי מהביטוח הלאומי.

אברהם פורז: עמדת שר האוצר דהיום היא שאין יכולת כרגע לממן זאת באמצעות תקציב משרד החינוך, והדבר היחיד שהצלחתי להוציא מהם זה הסכמה של משרד האוצר לממן החל משנת הלימודים הבאה, כלומר לא מזאת שמתחילה בעוד שבוע, אלא בספטמבר 2006, את הביטוח.

יוסי שריד: בחדשות אמרו שזה משנת הלימודים הזאת.

אברהם פורז: התקציב של השנה הנוכחית יצא לדרך, יש מימון התנתקות ועוד דברים.

אברהם פורז: לגבי יתר הדברים הם ביקשו מאתנו לחזור למתכונת של שנים עברו.

אברהם פורז: אם אין מקורות ואנו מקטינים את התשלום, אנו פוגעים בפעילות, ובעיניי, הליכה להצגה, למוזיאון, לשמורת טבע, השתתפות בטיול ועריכת מסיבה חשובים לא פחות מעוד שיעור בכתה.

אברהם פורז: לכן אנו צריכים לדאוג שפעילות זו לא תחוסל.

אברהם פורז: אם נסגור את הברז, זה לא יהיה.

אברהם פורז: שמעתי טענות שאנו לא בשנות החמישים, היום ילדים נוסעים עם ההורים לבתי מלון, לשמורות טבע, ולא נורא אם לא יהיה טיול שנתי.

אברהם פורז: אני חושב שזו טעות.

אברהם פורז: אני מודה שרציתי למצוא מקורות יותר גדולים, ובטווח הארוך המדינה תצטרך לקחת על עצמה את זה, לפחות כרגע זה לא אפשרי.

אברהם פורז: אני מציע שמנכ"לית משרד החינוך תסביר לוועדה מה אתם מבקשים מאתנו היום.

יולי תמיר: שאלה; אנו מכירים את הדיון הזה.

יולי תמיר: האם משרד החינוך יכול להקצות קרן שתממן את הילדים שלא יכולים לשלם, ובאילו היקפים?

יולי תמיר: בסופו של דבר נאשר את זה בכאב לב, אך השאלה המכרעת היא מה קורה לילדים שהוריהם לא יכולים לשלם.

יולי תמיר: האם אפשר יהיה להבטיח קרן שתשלם עבור ילדים שיד הוריהם לא משגת לממן, ואם אין קרן כזאת - עמדתי תיקבע לפי שאלה זו.

אראלה גולן: אני מצטרפת לשאלה ולדרישה הזאת.

אברהם פורז: כיום ההורים משלמים, ואם 90% משלמים, אני חושב שמוצאים במסגרת בית הספר פתרון.

4400: בסיס ההצעה הוא בסיס שכבר נשלח להורים מדי שנה, לפחות למעלה מעשור.

4400: גם בקדנציה של יוסי שריד כשהיה שר החינוך, זו היתה ההצעה.

יוסי שריד: בתקופתי תשלומי הורים פחתו.

4400: בשנה שעברה נתבקשנו לאור המצב הקשה, דוחות העוני המתפרסמים וכו', לנסות להוזיל את התשלומים.

4400: יש הצגה אחת, קולנוע אחד, מחול אחד, לכן לא נותר אלא לפגוע בטיולים, ששם היו גם שלושה ימים, לכן הכי קל היה לבטל יום אחד.

4400: השנה ליווינו אותה בהערכה, והיינו קשובים לרחשי הלב של הציבורים השונים, כולל החברה להגנת הטבע, כולל הרשות לטבע וגנים, כולל החברה לאכסניות נוער, כולל הורים, שאמרו: הפגיעה מהווה נזק בתי הפיך.

4400: הילדים התחילו להסתובב ברדיוס מאוד מסוים סביב בית הספר מפאת הסכום המוקטן, ולכן לא ניתן, בעיקר לכאלה שגרים בפריפריה, להרחיק לכת ולראות מקומות אחרים בארץ.

4400: לכן בשונה משנה שעברה אנו חוזרים למתכונת הקודמת ומבקשים להשיב את ההורדה שעשינו שהיא בהיקף של כ-15% בממוצע מעלות הטיול שהיה נהוג.

אברהם פורז: אם בבית ספר מסוים מוכנים לוותר על הצגה ולעשות טיול, יש אפשרות?

4400: עד עכשיו לא היתה גמישות.

4400: אפשרנו את הגמישות, וגם אם אנו מאפשרים אותה, בפועל היא לא כל כך מתקיימת, כי אם ויתרו על הצגה, אין הצגה באותה שנה.

יולי תמיר: אפשר לעשות גמישות במסיבות סיום.

4400: לא ירדנו לפרטים.

4400: ברגע שהתרנו גמישות, היא מתאפשרת.

4400: כל הוזלה מעלות הצגה ממומנת בעקיפין על-ידי ועד ההורים הכתתי שאומר: אני גובה ומממן את ההצגה.

4400: הדבר השונה הוא בעיקר הנושא של 15% החזר לטיולים.

4400: בנוסף, בשונה משנים עברו נוספה שורה נוספת - הזנה, וגם תשלומי הורים עבור ספרי לימוד.

4400: אלה שני מפעלים חדשים.

4400: את הספרים ממילא ההורים שילמו, ופה נתנו אפשרות לממן את הספרים האלה בעלות מסובסדת.

4400: משרד החינוך השקיע כ-3 מיליון ₪ יחד עם החברה למשק, העמדנו את זה לטובת בתי הספר, זה אפשר סבסוד, וגם יתרון הגודל אפשר סבסוד כי עשינו מכרז-על שיאפשר הוזלה של ספרי הלימוד.

4400: גם ההזנה, להערכתנו, מדובר ב-9 ₪ מחיר ארוחה יומית מסובסדת, ניתנת כ-50% על-ידי המדינה ועוד 4.5 ₪ שצריכים להיות משולמים בשיתוף הרשות עם ההורים.

4400: זה בממוצע, כי יש רשות ענייה מאוד, שהמדינה משלמת 60% והרשות עם ההורים משלמים כ-40%.

4400: לאור ההערה שקיבלנו בישיבה האחרונה הוצאנו עם הלשכה המשפטית הנחיה שבה הרשות תתבסס על הכנסת הורים.

4400: זה מקובל אצלנו באשר לכל תשלום שההורים נדרשים לו שקשור למערכת החינוך.

4400: באותה מידה גם הרשות נמצאת בדיפרנציאציה כלכלית וגם פה המדינה מתייחסת אליה בדיפרנציאציה.

אברהם פורז: כמה יהיה השנה התשלום הכולל של כל המרכיבים?

4400: נעשה את החישובים, אך מעבר לחישובי סל תרבות על כל רכיביו יש פה תוספות שהן לא רוחביות.

4400: תל"ן זה רשות, ואם בית ספר גובה את זה, הוא יכול לגבות את זה עבור שעת תל"ן עד שלוש שעות תל"ן, כלומר אני יכולה לומר מהם מחירי המקסימום למי שלוקח הכל.

אברהם פורז: החלטת הוועדה היא החלטה משפטית מחייבת, לכן אנו חייבים לדעת מה אתם מבקשים לאישור מהוועדה.

4400: לקדם יסודי 253 ₪, 499 לכתות א'-ה', לכתות ו' 867 ש"ח, לכתות ז' 807 ₪ ולח' 1,015 ש"ח.

4400: לכתות ט' 1,068 ₪, יש ט' עצמאית שיש בה מסיבת סיום, ואז היא צריכה ספר מחזור, לכן זה יותר, ובבית ספר שש-שנתי זה 818 ₪, כתות י'-י"א 855 ש"ח, כתות י"ב 1,335 ש"ח.

4400: זה לא כולל הזנה.

אברהם פורז: אנו אמורים לאשר הזנה, אז בבקשה תני לנו את הנתונים של זה.

4400: לגבי הזנה, אנו מנסים להרחיב את היקפה מבחינת סך הילדים שיהיו זכאים להזנה.

4400: אנו גם מדברים על הזנה של ארבעה ימים בשבוע – ראשון, שני, רביעי, חמישי, יום שלישי הוא יום קצר בבתי הספר, יום ששי הוא יום קצר או יום שלא נלמד, לכן מדובר ב-4.5 ₪ כפול ארבעה ימים כפול סך שבועות הלימוד, כשלושים שבועות.

4400: מדובר בכ-150,000 ילדים שבפרויקט הזה, ננסה להרחיבו.

4400: השנה נשארו יתרות מהסכום שהועמד לנושא זה על-ידי ממשלת ישראל כי היו רשויות שלא היו מוכנות לשלם את חלקן, לכן לא נוצל כל הכסף.

4400: על היתרות הללו, לקחנו אותן לטובת ישובים שנענו ואמרו שיוכלו השתתף, מרביתן מוכנים לקחת על עצמם את ההשתתפות.

4400: לכן כ-150,000 ילדים ייהנו מההזנה בשנה הבאה.

4400: למדינה יש קרן כזאת, יש לתקציב משרד החינוך, מעבר לכך שבתוך בית הספר עושים סבסודים, המדינה מעמידה סכום למלגות בהיקף של 18 מיליון ₪ שנועד לתלמידים נזקקים.

4400: כמחצית מהסכום מיועדת לסיוע במימון טיולים ופעילות חינוכית מחוץ לכותלי בית הספר בחטיבות הביניים ובעל-יסודי.

4400: המחצית האחרת מיועדת לתלמידים מ-א' עד י"ב עבור סבסוד אביזרי לימוד – תלבושת, כלי כתיבה, ילקוטים ויתר היתרה לתשלומי הורים.

4400: הכסף מועבר לרשות מנהל בית הספר שמכיר מקרוב את המצב הכלכלי של הילד.

4400: בבתי הספר אחד הקריטריונים להחליט אם ילד רשאי לקבל או לא, זה האם יש מכונית בבית, למשל.

רביב סובל: גם המוסד לביטוח לאומי נותן מענק לימודים למשפחות בהבטחת הכנסה שיש להם או ארבעה ילדים ומעלה או למשפחות חד-הוריות.

רביב סובל: זה כ-1,200 ₪ לילד בגילאי היסודי וכ-700 ₪ לתלמידי העל-יסודי.

יולי תמיר: לכל המשפחות?

רביב סובל: כל המשפחות בהבטחת הכנסה שעונות על הקריטריונים שאמרתי.

4400: להערכתי, המחיר המקסימלי שילד יידרש לשלם הוא כ-500 ₪ - רק ההזנה.

4400: מדובר על 4.5 ₪, זה ה-50% שהרשות וההורה נדרשים.

4400: להערכתי, גם רשות שמתקשה לממן, לפחות 10% היא תממן בעצמה, כלומר 90% ייפול על הילד, זה בערך 4 ₪.

4400: ארבעה ימים בשבוע, שלושים שבועות בשנה, זה כ-120 יום.

4400: 4 ₪ כפול 120 יום זה 480.

4400: עיגלתי את זה ל-500, זה מחיר מקסימלי לשנה.

אברהם פורז: אנו יכולים לאשר עד 500 ₪ לשנה.

יוסי שריד: למרבה הצער והאכזבה, אין לי שום שאלה.

יוסי שריד: השנה הבאה תמיד נראית יותר מבטיחה.

יוסי שריד: אחת הדוגמאות היא דוגמת ההזנה, הבטיחו לנו קרוב ל-200,000 תלמידים שיזינו אותם, שמעתי 100,000, אך חברת הכנסת תמיר סיננה את התלהבותי ואמרה שרק 78,000, כלומר גם למחויבות הזו של הממשלה אין ידיים ואין רגליים.

יוסי שריד: יש התחייבויות שבעיניי אין להן אחיזה במציאות לשנה הבאה, שזו ההתמחות העיקרית של משרד החינוך.

יוסי שריד: אגב, המספר של 78,000 זה פחות ילדים בהזנה מכפי שהיה כל השנים, כלומר לא זו בלבד שאין תוספת, אלא מספר הילדים שנהנים מהזנה נגרע בהדרגה, וזה אופייני לכל דרך ההתנהלות, שכל הזמן רק גורעים, כפי שתיפתח שנת הלימודים הבאה, שתיפתח בקיצוץ נוסף של שעות.

יוסי שריד: ילדים ילמדו פחות, לא יותר.

יוסי שריד: ברוב הרשויות המקומיות שהולכות לרפורמה, ברובן יש יום חינוך ארוך בלאו הכי.

יוסי שריד: לעומת זאת לוקחים את יום ששי, כלומר לומדים פחות שעות.

יוסי שריד: זה מדהים.

יוסי שריד: בכל פעם שמתפרסם דוח העוני במשך כמה ימים המדינה מהדהדת, ואחר כך אנו חוזרים לתפקיד המסורתי שאנו מכבידים על העניים.

יוסי שריד: אם הדוחות הם כפי שהם ואם כל ילד משלושה ילדים בארץ, שזה שיא עולמי, שאחד משלושה הוא עני- -

אברהם פורז: זה בעיקר במגזר החרדי.

יוסי שריד: היו לך בתי ספר טובים כדי לדעת שהילדים הם ילדים, וכל מי שעוסק בחינוך כשמדובר בילדים, הוא רואה רק ילדים.

יוסי שריד: במקום להמשיך לגרוע מתשלומי הורים, שזו היתה המדיניות המוצהרת של משרד החינוך ושל ועדת החינוך, כל פעם חוזר אותו דבר.

יוסי שריד: נכון, הלובי עובד, גם אליי באו הלוביסטים, ודווקא של גורמים שאני מחשיב את פעילותם.

יוסי שריד: אך יש לנו מחויבות קודמת - לילדים.

יוסי שריד: מה זה הקרן הזו?

יוסי שריד: כשאנו לוקחים את כל תשלומי ההורים, 2.5 מיליארד, ברור ש-9 מיליון מתוך 2.5 מיליארד זה אפילו לא קומץ.

יוסי שריד: אנו חוזרים למדיניות שלא היתה יכולה להיות מקובלת עלינו, שהילד העני, לא זו בלבד שהוא עני, הוא צריך לבוא גם עם תעודת העני לבית הספר.

יוסי שריד: כלומר אנו מאמללים אותו עוד יותר.

יוסי שריד: וגם אחרי שהוא יבוא עם תעודה לבית הספר, הרי לא יהיה ממה לתת לו.

יוסי שריד: אני מכיר עניים שלא רוצים לבקש, והם מעדיפים שהילד לא יקבל את מה שהוא אמור לקבל.

יוסי שריד: מה יהיה אתו?

יוסי שריד: מעולם לא ראיתי דיונים בתוך בועה כפי שמנהלת ועדת החינוך ומשרד החינוך.

יוסי שריד: בין הדיונים שלנו למציאות אין קשר.

יוסי שריד: כל הסיפור של תשלום מרצון גם הוא שקר.

יוסי שריד: ילדים נמצאים במסגרת בית ספר, ואומרים להם: זה מרצון.

יוסי שריד: זה לא מרצון.

יוסי שריד: אז למה אנו נותנים את ידינו כשאנו יודעים שזה לא תשלום מרצון?

יוסי שריד: אנו מאשרים תשלומי הורים בסכום של אלפי שקלים בחודש, ועדיין לא אמרנו מלה על הממלכתי-דתי, שמישהו ממשרד החינוך אמר להם שבעניין זה הם בני חורין ולא כפופים להחלטות ועדת החינוך.

יוסי שריד: אנו מדברים על תשלומי הורים של אלפי שקלים בשנה, משלמים 12,000 ₪ בשנה.

אברהם פורז: זה לא הדיון שלנו היום.

אורי אריאל: אלא מה?

אורי אריאל: אנו מתעלמים מהמציאות?

אברהם פורז: יכול להיות שגבייה זו היא לא חוקית.

אברהם פורז: אם אין חוק, נעשה חוק.

יוסי שריד: בשנה שעברה היו כאן ישיבות רבות, משרד החינוך חידש חידוש חשוב, והקים סיירת תשלומי הורים.

יוסי שריד: בזבזו על זה כסף.

יוסי שריד: מה יצא מזה?

יוסי שריד: אני לא יכול להתייחס לדיון כאילו הוא מנותק מהמציאות.

יוסי שריד: יש כאן הנחה של הממלכתי-דתי, אם יש לך שלושה אחים, שכל אחד מהם צריך לשלם כ-1,000 ₪, אז יש הנחה של 10%.

יוסי שריד: וארבעה אחים - הנחה של 15%.

יוסי שריד: אני יכול לקיים דיון רק בתוך מציאות.

יוסי שריד: לכן אני מציע לוועדה; כדי לא לעשות עצמה ללעג ולקלס מכל בחינה שהיא, כאחד המפגנים המובהקים ביותר של ניתוק מהמציאות, אני מציע גרוש אחד לא לאשר בתשלומי הורים כל זמן שלא תהיה הפחתה נוספת כפי שהוועדה ומשרד החינוך התחייבו בשנה שעברה.

יוסי שריד: אני מעדיף שלא יהיו טיולים בכלל מאשר ילד אחר יישאר מאחור כי הוא לא יכול לצאת לטיול.

יוסי שריד: השקפת העולם שלי היא שעדיף שלא ייצאו בכלל מאשר ששנים-שלושה יישארו בבית.

אורי אריאל: הצעה לסדר; אני רוצה להציע למנכ"לית משרד החינוך למשוך את ההצעה, לדעתי, היא לא עוברת.

אורי אריאל: אם אתם מוכנים לבוא יותר מוכנים, טוב.

יולי תמיר: ראשית, קרן שהיא פחות מחצי אחוז מתשלומי הורים, כמוה כלא קיימת.

יולי תמיר: אני עקרונית נגד תשלומי הורים.

יולי תמיר: הייתי מוכנה להתפשר אם הייתי יודעת שיש גיבוי למי שלא יכול לשלם.

יולי תמיר: המצב הנוכחי הוא שילד שלא יכול לשלם לא מקבל את השירות.

יולי תמיר: אנו כל שנה מקבלים עשרות תלונות של ילדים שהורדו מאוטובוסים ולא יצאו לטיולים, ואם כבר נתנו להם, עשו את זה על סמך גבייה בית ספרית בין ההורים, שזה הדבר שאני הכי מתנגדת לו, זה משפיל את הילדים.

יולי תמיר: לא יכול להיות שתבואו שנה אחרי שנה עם קרן שלא רלוונטית לגובה התשלום.

יולי תמיר: אם התשלום הכולל הוא 2.5 מיליארד, אתם מציעים לנו משהו שהוא אפילו לא התחלה של פתרון, לכן עד שלא תהיה תשובה רצינית יותר על קרן שמבטיחה לילדים שלא יכולים לממן את התשלום, אני אצביע נגד.

יולי תמיר: מה שקרה בעניין ההזנה הוא שערורייה.

יולי תמיר: לא די שמספר התלמידים פחת ממה שהבטיחו, מי שקיבל זה בעיקר ילדים מהעשירון השלישי והרביעי ומעלה.

יולי תמיר: בעשירון הראשון והשני והשלישי כמעט אף ילד לא אכל, כי אי אפשר לגבות סכום זה, כי לא הרשויות ולא ההורים, ידם אינם משגת לממן את זה.

יולי תמיר: אם נאשר את זה, יקבלו אותם בתי ספר שהצטרפו עכשיו לדוח דברת, רובם בהתנחלויות, של בתי ספר שלא עומדים במבחן הסוציו-אקונומי, שם אפשר לגבות כספים מההורים.

יולי תמיר: מי לא יקבל – העשירונים הנמוכים, שאי-אפשר לעשות שם גבייה.

יולי תמיר: לכן עד שלא ייאמר שהכסף שאנו מאשרים יותנה ביישום מפעל ההזנה על-פי עשירונים ולא על-פי שרירות לב, אסור לנו לאשר אגורה אחת.

יולי תמיר: נאבקתי על זה ונכשלתי, לצערי.

יולי תמיר: הרעיון שהזנה תלויה בהשתתפות מבטיח שהילדים העניים לא אוכלים, וזה המצב היום.

יולי תמיר: הילדים שנמצאים מתחת לקו העוני שבשבילם מפעל זה יצא לדרך הם הילדים שלא מקבלים.

יולי תמיר: תאשרו את הגבייה הזו, תבטיחו שהילדים האלה לא יאכלו.

יולי תמיר: לכן בעניין ההזנה אני מציעה לא לאשר את זה, אלא אם יתווסף סעיף שאומר שהמדינה תיישם את זה על-פי מדרג סוציו-אקונומי ובאשכולות הנמוכים 1, 2, ו-3 לא תגבה כסף בכלל, ושנית, אני מציעה שלא נאשר, אלא אם הקרן תהיה אמיתית ורלוונטית, שתכסה 10% מגביית הורים, שתהיה בסכום של 100 מיליון, 90 מיליון, וגלויה, שתחולק, אני אצביע בעד.

יולי תמיר: אין לבקשה הזו רוב כי גם חברי הכנסת של הליכוד, חברי הוועדה, לא במקרה הם לא כאן.

יולי תמיר: לא תהיה פה הפעם תמיכה בוועדה אלא אם נקבל תשובות ענייניות.

יולי תמיר: אם לא תהיה קרן ואם לא יובטח שההזנה ניתנת באופן מדורג, נצביע נגד, וזה לא יעבור.

אורי אריאל: משרד החינוך לא מביא לנו תשובה לגבי ההחלטה שהיתה בשנה שעברה כי בדרך כלל הזיכרון קצר וסומכים על זה שזה יעבור שוב ושוב.

אורי אריאל: זה לא יכול לעבור בגלל הטעמים שנאמרו, וחוזרים על אותן שגיאות שעשו בעבר.

אורי אריאל: יש סדר עדיפויות במדינה, והיא צריכה להחליט אם היא מוכנה לשלם לדברים האלה או לא.

אורי אריאל: היא לא יכולה להמשיך להטיל את זה על ההורים.

אורי אריאל: זה לא צודק, זה לא חינם.

אורי אריאל: ההצעות האלה מביישות את הוועדה ואת המשרד, קודם כל את המשרד.

אורי אריאל: המציאות כאילו אי-אפשר לפתוח שנת לימודים כי אין תשלומי הורים היא מין שוט שמרימים כמעט כל שנה, כבר התרגלנו לזה, לצערנו, זה אפילו לא מאיים.

אורי אריאל: תמשכו את ההצעה הזו, היא לא באה בחשבון, ותביאו הצעה מתקבלת.

אורי אריאל: זה הופך להיות סקנדל מתמשך.

אורי אריאל: כך אי אפשר לאשר את ההצעה.

אבשלום וילן: ברמה העקרונית משרד החינוך בשנתיים האחרונות לא נענה למה שנאמר פה, נהפוך הוא.

אבשלום וילן: חילקם בניגוד לכל נוהל תקין.

אבשלום וילן: יצאתם נגד ההתנהגות החרדית, ובצדק, וברגע האמת התנהגתם אותו דבר.

אבשלום וילן: חברי הכנסת שריד ותמיר ואריאל תיארו נכון את המצב.

אבשלום וילן: השיטה אינה שיטה.

אבשלום וילן: מדוע השרה לא לוחמת על הדברים האלה בעת אישור התקציב?

אבשלום וילן: לכן אני לא רואה איך הדבר הזה עובר, תחזרו לאוצר.

אבשלום וילן: אני מניח שאפשר לפתור את בעיית הטיולים ותשלומי ההורים בסכום של כמה עשרות-מיליוני שקלים, הגיע הזמן לשנות את סדר העדיפויות.

אראלה גולן: נוסף להערות שאני תומכת בהן, יש כאן נושא שברמה ערכית-חינוכית, אני יודעת שיש מקרים שהורים לא רושמים את ילדיהם לבתי ספר מסוימים כי הם יודעים שבאותו בית ספר משלמים תשלומי הורים שהם לא יוכלו לעמוד בהם.

אראלה גולן: כלומר אנו יוצרים אפליה בנושא השכלה של אותם ילדים מראש.

אראלה גולן: דוח לנגרמן, יש לו עוד הצעות שאפשר היה לדון בהן, כי בעיניי, תשלום הורים הוא בכל זאת מס.

אראלה גולן: אם אנו עדיין מדברים במס, יש לו הצעות, לנסות על תוספת ארנונה, רעיון של היטל חינוך, וגם הוא מדבר על לא להטיל על ההורים.

ארז פרנקל: כמי שמופקד על דבר ההורים, יש לנו בקשה מוועדת החינוך; ישבנו פה שנים וחשבנו שהתחלנו דרך אסטרטגית חדשה לביטול התשלומים.

ארז פרנקל: הוועדה קיבלה כמה החלטות שבחלקן, על-פי הצעת אורי אריאל, להפחית עשרה אחוז ובצורה מדורגת, ועכשיו אנו שומעים את חבר הכנסת פורז, שנפגש עם שר האוצר, ורוצים לשפוך את התינוק עם המים.

ארז פרנקל: יש אחדות דעים שאסור לקחת מההורים תשלומים, אך בינתיים יתווכחו איך ייעשה מימון אחר, ובינתיים יתבקש לאשר.

ארז פרנקל: לאן זה מוביל?

ארז פרנקל: למצב שאפילו על זכאות משרד החינוך שהיא חוק, בא מנהל אגף חינוך ואומר: מי שלא ישלם 200 ₪, הילד שלו לא ייסע לבית הספר.

ארז פרנקל: היום מבקשים מכם, חברי הכנסת, לאשר לכתה י"ב תשלום של 3,000 ₪ לתלמיד לשנה, ועוד שהמדינה מממנת ומשתפת בהזנה.

ארז פרנקל: חברו את הסכומים האלה.

ארז פרנקל: אנו מבקשים מחברי הכנסת להתמיד בהחלטות שלהם.

ארז פרנקל: לא צריכים להיות תשלומי הורים במדינה.

ישראל נדיבי: למיטב ידיעתי, בדוח דברת יש ישוב אחד שהוא מה שמוגדר אצלכם התנחלויות, זה אריאל.

ישראל נדיבי: שנית, אני חושב שלגבי ההזנה צריך לחלק את זה אחרת.

ישראל נדיבי: יש הורים שיכולים לשלם גם את ה-9 או 5 ₪, ויש שלא יכולים לשלם בכלל.

ישראל נדיבי: הדיפרנציאציה לא צריכה להיות קשורה בהכרח בחוזק הרשות המקומית.

ישראל נדיבי: הצעה לסדר; הריטואל הזה חוזר כל הזמן.

ישראל נדיבי: אני מציע שוועדת החינוך של הכנסת תחליט על אגרת הלימודים עד אותו תאריך שמשרד החינוך מחליט לפטר מורים במטרה להכין את השנה, דהיינו עד 31 במאי יחליטו.

יצחק קדמן: אני פונה לחברי ועדת החינוך של הכנסת לעשות סוף סוף מעשה אמיץ ולדחות מכל וכל את ההצעה שעל השולחן, ולהודיע שלא יהיו תשלומי הורים.

יצחק קדמן: אם לא יהיה משבר, שום דבר לא ייפתר.

יצחק קדמן: 13 שנה זה מתקיים כך.

יצחק קדמן: האיום שלא יהיו טיולים הוא לא איום.

יצחק קדמן: בחלק גדול מבתי הספר בארץ ממילא אין טיולים.

יצחק קדמן: בקרית מלאכי, באופקים, בנתיבות 60% ויותר מהתלמידים ממילא לא יצאו לטיולים.

יצחק קדמן: אני מציע, ההורים ישלמו את הביטוח לתאונות, את כל היתר ישלם האוצר.

יצחק קדמן: הגיע הזמן לעשות מעשה.

יצחק קדמן: זה קנס על מי שיש לו ילדים.

יצחק קדמן: מהמשבר הזה כולנו נרוויח.

יצחק קדמן: אל תאשרו תשלומי הורים השנה.

יעקב אגמון: לצערי, הדיון מתקיים היום, כל-כך מעט ימים לפני פתיחת שנת הלימודים.

יעקב אגמון: המשמעות של אי-ביטוח תאונות אישיות משמע שאף הורה לא יגיע לבית הספר, הוועדה הנכבדה הזאת חייבת להביא את העניין הזה בחשבון.

יעקב אגמון: אי-אפשר ללמד בלי ביטוח.

יעקב אגמון: ב-1 בספטמבר צריך לדעת מה עושים.

יעקב אגמון: לגבי שאר התשלומים; יש לשאול עצמנו מה קורה אם לא תאשרו.

יעקב אגמון: אנו לא מבינים שמערכת שלמה דרוכה למוצא פיכם, אז בבקשה לאשר את זה.

יעקב אגמון: בעניין ההזנה; אי-אפשר להתעלם מחוסנה של רשות כדי שמפעל הזנה צריך לקבוע השתתפות המדינה, והשתתפות ההורים תיקבע לפי יכולתה של הרשות.

יעקב אגמון: שדרות יכולה לתת מעט הנחות, רעננה יכולה לתת יותר הנחות.

יעקב אגמון: אנו מתחייבים לקריטריונים שקופים, אני לא מכיר דרך אחרת לקבוע הנחה, ההורים ישלמו לפי יכולתם ולפי היכולת של הרשות להשתתף.

אילן בהירי: אני רוצה להתייחס לצד המנהלים; אי-אפשר היום לא לגבות כספים.

אילן בהירי: עבודת מטה צריכה להיות מסודרת.

אילן בהירי: אפשר לפתוח את שנת הלימודים.

אילן בהירי: הרבה מנהלים כרגע גובים את הכסף בניגוד להוראות, ועוברים על החוק.

אילן בהירי: אני מקבל את מה שאמר נדיבי - עד 31 במאי, באותו יום שיש פיטורי מורים, ממשיך אותו נוהל בתשלומי הורים, אחרת המנהלים נראים לא טוב.

אריאל אטקס: אני חושב שאני מייצג מדגמית את הפריפריה.

אריאל אטקס: שמענו פה שהמנהלים עוברים על החוק וכל החלטות הוועדה הזו מתבזות בשטח.

אריאל אטקס: מה שווה כל הדיון הזה בעיני האזרח הקטן?

אריאל אטקס: שנית, רשות ענייה היא רשות של אזרחים עשירים?

אריאל אטקס: ולבסוף, העיד היושב-ראש בפתיח: יעשו בתוך בית ספר סובסידיה של הורים מסבסדים הורים, ואחרי זה טוענים שזה 10%.

אריאל אטקס: אני בא ממציאות ש-40% צריכים 100% סבסוד.

אריאל אטקס: על מה אתם מדברים?

אריאל אטקס: צריך להביא לקרן הזאת מיליארד וחצי רק כדי להתחיל.

אריה לוקר: יש פרדוקס בדברים כאן; אני רואה שאם אתם לא מאשרים את הצעת משרד החינוך, הפער בין ילדים מבתים עשירים לעניים יגדל.

אריה לוקר: אנחנו, המנהלים, מתחייבים שאם ההצעה של משרד החינוך תתקבל, לא יישאר ילד אחד מחוץ לאוטובוס.

יולי תמיר: בבית הספר שאתה מנהל המצב הוא אחר.

יולי תמיר: אך מדברים פה אנשים ממקומות אחרים, שם הסבסוד הפנימי לא יכול לעבוד, כי כמות הילדים הנזקקים עולה על 45%.

יולי תמיר: לכן אם הסבסוד לא יהיה חוץ-בית ספרי, כלומר יבוא ממשרד החינוך, ההתחייבות שאמרת נכונה לבתי ספר מסוימים בלבד.

יולי תמיר: אנו חושבים שהילד החלש ברעננה אולי ייכנס לאוטובוס, אך לא הילד החלש בדימונה.

אריה לוקר: גם כשמסתכלים על דוח העוני, אין דבר כזה ש-50% מהילדים לא יכולים לשלם.

אריה לוקר: יש הורים שלא רוצים לשלם.

קריאה: איפה אתה חי?

שי גיא: החינוך שאנו מקבלים בטיול זה אהבת המדינה, ושאר הפעילויות גם הן קשורות לחינוך.

שי גיא: אם הוחלט לפני הרבה שנים על חוק חינוך חובה חינם, המדינה צריכה לשלם את זה, הכיס של ההורים אינו אינסופי, וההורים לא צריכים לשלם את זה.

נועם עזרא: לגבי הממ"דים; לא יכול להיות שחלק גדול ממערכת החינוך במדינה פטורה ממה שקורה בוועדה הזו.

נועם עזרא: לממ"דים יש חוזר נפרד, תשלומי הורים לא קשורים להחלטת הוועדה.

נועם עזרא: חוזר מנכ"ל שמתייחס לממד"ים, אף אחד לא בודק אותו.

נועם עזרא: אף בית ספר ממלכתי-דתי בירושלים לא עומד בקריטריונים שמוצגים בחוזר מנכ"ל, שהוא גם שונה לחלוטין.

4400: חבר הכנסת שריד העלה ראשון היום את נושא הממ"ד, ואני רוצה להזכיר לו שהחוזה המיוחד הזה שהוחרג מיתר התשלומים הוא משנת 99', קרי גם מהקדנציה שלו כשר החינוך.

4400: הקמתי ועדה במשרד עם אנשי החמ"ד, כולל אנשים אחרים במשרד, כולל נציגות הורים ואנשי ציבור כדי שידונו שוב בצרכי המגזר הזה, שהם קצת שונים, אך יעגנו את זה בצורה חוקית כדי שנוכל לאכוף את זה בבוא היום ולא יהיה המצב כפי שאתם מתארים כרגע.

4400: הוועדה לא סיימה דיוניה ולא הגישה המלצותיה, בעוד כחודשיים נקבל את ההמלצות ונראה לאן פנינו.

אורי אריאל: אני מבקש שבעוד חודשיים יהיה לנו הדוח.

ישראל כספי: אני חבר באגודה ציבורית שפועלת 20 שנה בנושא החינוך לידיעת הארץ והטיולים במערכת החינוך.

ישראל כספי: אנו שותפים לדיוני הוועדה במשך התקופה הזו, מעולם לא קיבלה הוועדה החלטה כל-כך אנטי-חינוכית ופוגעת בחינוך כמו ההחלטה שהתקבלה לפני שנה, לקצץ בתשלומים ב-10%, אך יותר מכך, חוסר-הבקרה של הוועדה לגבי מה שקרה מזה.

ישראל כספי: כתוצאה מההחלטה הזו מצא לעצמו משרד החינוך חירות, אולי מתוך טעות ואולי מתוך רצון להיענות היענות-יתר לבקשה הזו.

ישראל כספי: הקיצוץ לא היה 10%.

ישראל כספי: הקיצוץ בתשלומי הטיולים היה פרט לכתה י"ב, שם קוצצו 8%, בין 45%-50% בחמש השכבות העליונות מ-ו' עד י"א, ועד 83% קיצוץ בתשלומי ההורים.

ישראל כספי: מקיצוץ של 10% לא היינו מגיעים לרמת ירידה של כ-40% ירידה ביציאה לטיולים בשנה שעברה.

ישראל כספי: זהו אסון מבחינת החינוך לידיעת הארץ, והראשון שהיו צריכים לזעוק הם ההורים.

ישראל כספי: אני חבר בוועד הורים, יש פה עצומה שחברים לה יושב-ראש ועד ההורים של כל מרחב הדרום, של באר-שבע, של שדרות, הם חתומים.

ישראל כספי: במקום להיאבק על הנושא הזה, שהילדים יכירו את הארץ, אנו ממלאים את פינו מים והילדים שלנו לא יוצאים להכיר את הארץ ואת המוזיאונים.

ישראל כספי: ועדת החינוך לא יכולה להשלים עם כך, היא לא יכולה לפטור עצמה בהאשמה כלפי שרה וכלפי מנכ"לית.

ישראל כספי: צריך להכיר את יד מרדכי, הוועדה לא יכולה להישאר שוות נפש לירידה בביקורים באתרים.

ישראל כספי: אתם חברי כנסת, תמצאו רוב לחלופה.

ישראל כספי: לא ייתכן לשבור את המטאטא הזה לפני שיש חדש.

ישראל כספי: צריך להשאיר את החינוך והטיולים.

ישראל כספי: תעבירו הצעת חוק, הדבר בידיכם, אך לא ייתכן שכל שנה בחודש אוגוסט מאיימים עלינו שהמשרד ידאג.

ישראל כספי: המשרד לא יכול לעמוד בגזרה זו, והתוצאה תהיה שלא יהיו טיולים במדינת ישראל.

אתי בנימין: אני בהחלט מסכימה שהילדים שלנו צריכים ללמוד את אהבת הארץ, אך הגיע הזמן להוזיל את המחירים של הכניסות לכל האתרים ההיסטוריים.

אתי בנימין: כשאני יושבת עם מנהל בית ספר כדי לתמחר טיול, אנו מורידים מהטיול לא מעט אתרים בגלל המחיר, ואנו ההורים לא יכולים יותר לסבסד.

אתי בנימין: שנית, אני מבקשת שהוועדה הזו תחזור על ההחלטה מלפני שנה, שבכל בית ספר ייפתח חשבון ייעודי לכספי הורים.

אתי בנימין: עד היום ב-90% מבתי הספר במדינת ישראל מנהלים לא מסכימים לעשות זאת.

אברהם פורז: לפי דעת היועצת המשפטית של הוועדה, זה חייב להיות נפרד.

אתי בנימין: זה לא מתקיים.

אתי בנימין: שמעתי שמנהלים אומרים לי: את רוצה להיכנס לנו לחשבון?

אתי בנימין: אנו משלמים על זה ודורשים חשבונות נפרדים ודוח כספי בסוף כל שנה להורים.

יהודה סקר: 100 תלמידים בבית הספר אצלנו לא היו אוכלים אם ההורים לא היו מממנים להם.

יהודה סקר: אני וחברתי הקמנו קרן של 50,000-60,000 ₪ בעזרת יהדות צרפת, והילדים האלה אוכלים.

יהודה סקר: אנו לא מקבלים שום דבר.

יהודה סקר: בנוסף, השנה תלמיד גומר כתה י"ב ולא הגיע לירושלים.

יהודה סקר: בנוסף, בירושלים יש בעיה עם האולפנות - גובים מהורים 8,000 ו-10,000 ₪.

יהודה סקר: זה מותר?

יהודה סקר: אם הורה לא חותם על הוראת קבע, הילד לא יכול ללמוד בבית הספר.

אריאל אטקס: נאה דורש, נאה מקיים.

אריאל אטקס: סוגרים את החלש.

אריאל אטקס: אז יש מינימום 1.4 ומקסימום 2.

אריאל אטקס: מי שהיה לו 1.6, מורידים אותו ל-1.4.

חגי אורן: היתה הצעת חוק, של אזרח צעיר שזה אומר כניסה חופשית למוזיאונים או בהוזלה של 50% וכניסה לאוטובוסים במחיר מוזל, כמו לאזרח ותיק.

חגי אורן: הצעת החוק לא עברה.

חגי אורן: לפי הצעת החוק הזאת, כל הדבר הזה לא צריך ליפול על ההורים.

חגי אורן: אם יעבירו אותה, זה יכול לא ליפול על ההורים.

חגי אורן: זה הצעת חוק פרטית.

יולי תמיר: נוסח כזה כבר הוצע על-ידי חברת הכנסת גבריאלי, נמצא בדיון ונעצר כי המוזיאונים ביקשו שזה לא יחול על קבוצות תלמידים מבתי ספר, אחרת אין להם מקורות הכנסה.

נתי ביאליסטוק: אני פעיל בארגון ההורים למען מערכת החינוך בעיר.

נתי ביאליסטוק: אני מציע להטיל את הפיקוח על המוסדות שגובים – חברות ההיסעים, המוזיאונים, שמורות הטבע.

נתי ביאליסטוק: אתם יכולים להחליט מה שאתם רוצים, זה לא רלוונטי.

נתי ביאליסטוק: אלה שיכולים, יגייסו את הכסף בצורה שחורה, ומי שלא יכולים, לא ייצאו.

נתי ביאליסטוק: אין לזה קשר למציאות.

נתי ביאליסטוק: אז אחר כך מוזילים את עלות הטיול בזה שמושיבים 3 ילדים בספסל.

זאב שרוני: אנו שולחים נציגים לכל הסיורים ולכל הוועדות, גם שמחוץ לכותלי הכנסת.

זאב שרוני: באתי כדי לתת לכם תמונת מצב; מתנהל פה דיון מאוד טכני ושוכחים שיש פה חומרים מאוד רכים שצה"ל וחיל החינוך עוסק רבות בתחומים אלה.

זאב שרוני: אני חושב שאנו עושים המון, אך בשלב מאוחר, כי אנו מקבלים את הילדים בגיל 18, ולמעלה מ-50% מהחיילים לא ראו את ירושלים, לא ביקרו במנהרות הכותל.

זאב שרוני: אנו עושים מאמצים אדירים כדי לתת ל-100% מהחיילים לראות את ירושלים.

אברהם פורז: בשנים האחרונות זה בגלל הפיגועים או זה נתון על פני שנים?

זאב שרוני: אני חושב שזו לא הסיבה.

יוסי שריד: כמה חיילים זקוקים לתמיכה בהורים?

זאב שרוני: זה לא הדיון.

זאב שרוני: אנו עוסקים בתמיכה עד מצבים שאנו קונים את הדברים כדי לקיים את הבית ועד מצב שאנו שולחים חיילים עם מנות מהצבא כדי שיהיה מה לאכול בשבת.

זאב שרוני: אני אישית לא גדלתי בחיל החינוך, היום יש גם גמישות למג"ד בצבא לתת לחייל נזקק גם כסף מזומן, אנו עושים את זה, מעבר לחגים.

זאב שרוני: כמפקד הגדנ"ע אצלנו עוברים למעלה מ-35,000 בני נוער בכתות י"א, מתוך פוטנציאל של 70,000 בני נוער, גם שם אנו עוסקים בטיולים, בידיעת הארץ, בהטמעת ערכים, בכל מיני דברים שאני חושב שבו מערכת החינוך צריכה לראות שלא מדברים רק במספרים.

זאב שרוני: גם לנו יש בעיות כספיות, אך אנו לא מוותרים על הדברים האלה.

זאב שרוני: אנו נותנים את זה למועמדים לשירות ביטחון, לחיילים, ואנו מבקשים להרחיב.

זאב שרוני: למשל, בשבוע שעבר תוך כדי המשימה שלנו בהתנתקות עשינו פגישה עם סגן הרמטכ"ל, הוא קיים אתנו דיון ונתן הוראה להגדיל את הספיקה של בסיסי הגדנ"ע מ-220 נערים כל שבוע ל-450, ואומר: אני לא מרים ידיים גם לגבי השנה הבאה.

זאב שרוני: זה כי זה חשוב לנו מבחינת איזה תודעה תהיה לנוער הזה, איך אנו יוצרים את הדבר הזה, ולא מהמקום המיליטנטי, כי זה לא מה שמנחה אותנו.

דפנה הר-אבן: בסעיף שמדבר על טיולים לא כתוב יום, יומיים וכו', ורצוי שזה יהיה כתוב.

דפנה הר-אבן: לגבי השאלת ספרי לימוד; יש בחוזר תשלום מסוים שאנו גובים, אך עדיין משרד החינוך לא הגדיר מהו ספר לימוד, למרות שביקשנו מספר פעמים.

דפנה הר-אבן: הורים רבים מתלוננים בפניי, שהם מתבקשים להוציא סכומים נוספים, למשל: האם אטלס הוא ספר לימוד?

דפנה הר-אבן: אני מבקשת ממנכ"לית משרד החינוך, מספר פעמים ביקשתי מגברת לאה רוזנברג, להגדיר לגבי השאלת ספרי לימוד, מהם ספרי לימוד – האם זה כולל מילונים, האם זה כולל אטלסים וכו'.

יולי תמיר: כיוון שלדעתי, המשרד שלי הוא היחיד שעוקב אחר עניין ההזנה, עם נתונים יום-יומיים איפה אוכלים וכמה, הבאתי לוועדה את הנתונים המדויקים, מי אוכל.

יולי תמיר: אם אתם מאשרים את ה-4.5 ₪ האלה, מי שאוכל זה ילדי האשכול הרביעי וחמישי ומעלה, ולא יהיה מצב שילדי העשירונים הנמוכים אוכלים.

יולי תמיר: אסור לאשר שום דבר שנוגע להזנה, כי כמו שהדבר הזה עכשיו, זה שערורייה, וזה גזל של כספי ציבור לא לצרכים של הזנה אמיתיים לילדים הרעבים.

מרב ישראלי: יש שתי הערות משפטיות; לעניין ההזנה, דובר על הרמה הסוציו-אקונומית של הרשות לעומת זאת של ההורים.

מרב ישראלי: לגבי השתתפות הרשות יש סעיף נפרד שמדבר על זה שראש הממשלה יקבע באישור ועדת הכספים את שיעורי ההשתתפות.

מרב ישראלי: זה דבר שיש לעשות בנפרד.

מרב ישראלי: כנראה, זה עוד לא נעשה.

מרב ישראלי: יש פה התייחסות לזה - כפי שייקבע על-פי סעיף 6 לחוק.

אורי אריאל: זה תנאי מקדים?

יולי תמיר: השנה זה עבד בניגוד לחוק וגם בשנה הבאה זה יעבוד בניגוד לחוק.

מרב ישראלי: יש סעיף שמדבר על השתתפות הרשות, אך יש סעיף נפרד שמדבר על השתתפות ההורים, שאליו אנו נדרשים פה, ואני חושבת שהחוזר, למרות התיקון שנעשה בעקבות ההערה בישיבה הקודמת, לדעתי, עדיין לא עומד במה שהחוק דורש, כי החוק אומר כך: "רשות חינוך מקומית שבתחום שיפוטה נמצא מוסד חינוך שתלמידיו זכאים לארוחה על-פי הוראות חוק זה, רשאית באישור השר לגבות מההורים תשלומים בשיעורים שיקבע השר למימון חלק מחלקה בתקציב כאמור בסעיף (ב).

מרב ישראלי: התשלומים שייגבו מההורים כאמור ייקבעו בידי השר בהתאם לאמות מידה כלכליות-חברתיות ובמסגרת התשלומים...".

מרב ישראלי: כלומר מה שנקבע פה בחוזר, הרשות תקבע שיעור ההשתתפות לכל תלמיד על-פי הכנסה לנפש במשפחה.

מרב ישראלי: השר לכאורה לפי החוק, צריך לקבוע את זה, הוא מעביר את זה לרשות.

מרב ישראלי: לדעתי, השר צריך לקבוע את זה והוועדה צריכה לדעת את זה.

מרב ישראלי: לפי החוק, הוא צריך לקבוע את זה.

מרב ישראלי: אם הוועדה תאשר 4.5 ₪, אנו לא יכולים לדעת מה הרשות תקבע.

מרב ישראלי: מכיוון שהתיקון שהכניס את חשבונות הבנקים נקבע שתשלומים יכולים להיות מיועדים רק למה שהם נגבו, אם רוצים לעשות אפשרות העברה בין מסיבות לטיול, חייבים לעשות אותם כסעיף אחד, כדי שאפשר יהיה לעשות העברה.

מרב ישראלי: הם רוצים לעשות העברה בין מסיבות לטיול.

מרב ישראלי: זה תשלומי רשות.

מרב ישראלי: לפי החוק, הורה יכול לבחור למה הוא משלם ולמה לא.

אברהם פורז: נניח שבשנה כלשהי הטיול לא התבצע.

אברהם פורז: אי-אפשר במקום זה לתת עוד הצגת תיאטרון?

מרב ישראלי: כשוועדת החינוך חוקקה את התיקון של חשבונות הבנקים, היא לקחה את זה בחשבון והחליטה שהיא לא מעונינת בזה.

מרב ישראלי: יש אפשרות לעשות את זה, משרד החינוך הביא בשנה שעברה שתי אופציות - אחת כמו פה, אחת בתשלום גלובלי.

מרב ישראלי: ועדת החינוך לא קיבלה את התשלום הגלובלי.

מרב ישראלי: החוק קובע שזה יהיה בהתאם.

אברהם פורז: אני רוצה לסכם את הדיון; אני חושב שמקובל על כל חברי הכנסת שפעילות זו היא חשובה.

אברהם פורז: אם באמת התמונה שמחצית מהמתגייסים לא ביקרו מעולם בירושלים, זו תמונה עצובה.

אברהם פורז: ביקור בתיאטרון, בשמורת טבע, בטיול הם ערכים חשובים מאוד, לא נחותים מערכים של לימוד בכתה, לכן אסור, לדעתי, להרוג את הפרויקט.

אברהם פורז: אני חולק על חבר הכנסת שריד.

אברהם פורז: הוא אמר שאם תלמיד אחד לא יכול לנסוע כי ידו אינה משגת, אז שלא יהיה כלום.

אברהם פורז: לדעתי, עצוב לגבי הילד הזה, שלא יכול ללכת.

אברהם פורז: אני מקווה שבמסגרת בית הספר בסבסוד הפנימי יימצא לו פתרון, אך גם אם לא יימצא- -

יולי תמיר: מעולם לא היה יושב-ראש ועדת חינוך שאמר את זה.

יולי תמיר: ישבו פה המון אנשים לפניך.

יולי תמיר: מעולם לא היה יושב-ראש ועדת חינוך שאמר שאם יש מצב שילד אחד לא ייסע, מבחינתו, לא נורא.

אברהם פורז: הייתי רוצה שבמסגרת בית הספר יימצא פתרון לכולם, אך אני לא מסכים שכל הפרויקט הזה יירד לטמיון ולא ייצאו לטיולים ולא ילכו לתיאטרון ולא תהיה מסיבת סיום כי המערכת הזאת לא מסוגלת לפתור את הבעיה עד לאחוז האחרון, ויש כשל.

יוסי שריד: אתה יודע מה ההשלכות כלפי התלמידים שיוצאים לטיול מן העובדה שהם משלימים עם זה שתלמיד אחד נשאר מאחור?

יוסי שריד: אתה מבין את ההשלכות החינוכיות של זה?

אברהם פורז: גם אני לא הייתי רוצה שאף תלמיד יישאר מאחור, ואולם אם אני צריך להמתין שעד שהתלמיד האחרון ייסע, ועד שזה לא יובטח, כל הפרויקט יירד לטמיון, ולא יהיו מסיבה וטיול, לי יש דעה אחרת.

יוסי שריד: אני לא רוצה מערכת חינוך בכלל אם זה המסר החינוכי שלה, שמשאירים ילדים מאחור.

יוסי שריד: אז אני לא צריך בכלל – לא רק טיולים.

אברהם פורז: דעתך לגיטימית.

אברהם פורז: חבר הכנסת אורי אריאל העיר הערה חכמה פוליטית בתחילת הישיבה, הוא אמר למנכ"לית: אין הרבה תומכים, אם בכלל, לרעיונות.

אברהם פורז: ההישג שהמדינה לוקחת על עצמה לשלם את הביטוח יחול רק מהשנה הבאה.

אברהם פורז: לא נוכל לפתוח את שנת הלימודים בלי הביטוח.

אברהם פורז: אני מתרשם שפה אין רוב.

אברהם פורז: אני מציע שנאשר את עניין הביטוח ונקיים הצבעה נוספת בשבוע הבא לגבי יתר הבקשה של הממשלה.

אברהם פורז: אני לא מציע שמישהו מאתנו ייקח על עצמו את האחריות שילד ילך לבית הספר לא מבוטח, ואם חלילה הוא נשאר נכה, ומשפחתו היא מאותן משפחות שלא יכולות להוציאו לטיול, גם לא יהיה להם כסף לממן את הטיפול הרפואי ולתת לו קצבה על נכותו.

אברהם פורז: אנו לא יכולים לקחת על עצמנו את העובדה שאנו מונעים את פתיחת שנת הלימודים.

אורי אריאל: הצעה; שנת הלימודים נפתחת ב-1 בספטמבר.

אורי אריאל: אני מציע שהוועדה תפנה לאוצר לשלם לפחות לחודש ימים את הביטוח, לפנות למנכ"לית משרד החינוך ולשרה שיביאו הצעה עד יום שלישי הבא, הצעה מתוקנת, ואז תקיים את הדיון, ונוכל להתחיל את שנת הלימודים, שאני בטוח שכולם רוצים שתחל.

אורי אריאל: ראיתי סכומים יותר גדולים שמתגלגלים במערכת.

אברהם פורז: אני מבין שאתה לא תומך בפיצול.

יוסי שריד: ההצעה של חבר הכנסת אריאל מעוררת בי קנאה...

מיכאל ישיל: אני אחראי גם על ביטוח התלמידים.

מיכאל ישיל: החומר חייב לצאת לרשויות המקומיות.

מיכאל ישיל: ב-31 בחודש הזה בחצות מסתיים הביטוח.

אורי אריאל: האוצר יעשה את זה עבור כולכם.

אברהם פורז: שאלתי את חברי הכנסת, האם יש רוב לפיצול, אין רוב לפיצול.

אברהם פורז: אני מעלה את הצעת משרד החינוך כפי שהוגשה על כל מרכיביה.

אברהם פורז: מי בעד? אחד.

אברהם פורז: מי נגד?

אברהם פורז: חמישה.

אברהם פורז: ההצעה נפלה.

אברהם פורז: אני מבקש רביזיה שתתקיים בשבוע הבא.

אברהם פורז: הרביזיה תתקיים ביום רביעי בשבוע הבא.

אברהם פורז: תודה רבה, הישיבה נעולה.